'คลัง-สตช.'จับมือไล่บี้หนี้นอกระบบ
คลังแย้ม มหาดไทยลุยจับเจ้าหนี้นอกระบบรายใหญ่ ปล่อยกู้ดอกโหด
1 เม.ย. 2560

คลังแย้ม มหาดไทยลุยจับเจ้าหนี้นอกระบบรายใหญ่ ปล่อยกู้ดอกโหดนายสมชัย สัจจพงษ์ ปลัดกระทรวงการคลัง เปิดเผยว่า หลังจากที่รัฐบาลได้คิกออฟโครงการแก้ไขหนี้นอกระบบตั้งแต่วันที่ 1 มี.ค.ที่ผ่านมา กระทรวงมหาดไทยและสำนักงานตำรวจแห่งชาติ (สตช.) ได้ตั้งคณะทำงานพิเศษเพื่อจับกุมเจ้าหนี้นอกระบบโดยเฉพาะ โดยในอีก 1-2 วันนี้จะมีการแถลงจับกุมเจ้าหนี้รายใหญ่ที่ไม่เข้าร่วมโครงการ พิโกไฟแนนซ์ และปล่อยกู้ดอกเบี้ยสูงเกินกว่าที่กฎหมายกำหนด"ทาง สตช. โดย พล.ต.อ.จักรทิพย์ ชัยจินดา ผู้บัญชาการตำรวจแห่งชาติ ได้ยืนยันว่าจะทำต่อไปเรื่อยๆ ซึ่งมีรายชื่อเจ้าหนี้นอกระบบที่ทำผิดกฎหมายอยู่แล้ว ซึ่งหากไม่เข้าร่วมพิโกไฟแนนซ์ที่ปล่อยสินเชื่อในอัตราดอกเบี้ยไม่เกิน 36% ก็ต้องไม่ปล่อยกู้ในอัตราดอกเบี้ยเกินกำหนดที่ 15% เพื่อให้เจ้าหนี้นอกระบบเข้ามาอยู่ในระบบอย่างถูกกฎหมาย" นายสมชัย กล่าวปัจจุบันมีผู้มาขอยื่นขอประกอบ กิจการพิโกไฟแนนซ์แล้ว 200 ราย และได้อนุมัติไปแล้ว 50 ราย โดยช่วงต้นเดือน เม.ย.นี้ จะมีการประชุมคณะกรรมการแก้ไขปัญหาหนี้นอกระบบ เพื่อรวบรวมความคืบหน้าของแต่ละมาตรการว่าดำเนินการได้ถึงไหน มีอุปสรรคอะไรที่ต้องแก้ไขให้นโยบายบรรลุวัตถุประสงค์ทั้งนี้ รัฐบาลเปิดโอกาสให้เจ้าหนี้นอกระบบขึ้นทะเบียนดำเนินธุรกิจปล่อยกู้นอกระบบได้ใน 2 รูปแบบ คือนาโนไฟแนนซ์ ที่ต้องมีทุนจดทะเบียน 50 ล้านบาท จดทะเบียนเป็นนิติบุคคล ปล่อยกู้ได้ทั่วประเทศ แต่ปล่อยกู้ได้คนละไม่เกิน 1 แสนบาท อีกรูปแบบคือ พิโกไฟแนนซ์ หรือสินเชื่อรายย่อยระดับจังหวัด ใช้เงินทุนจดทะเบียน 5 ล้านบาท ปล่อยกู้ได้คนละไม่เกิน 5 หมื่นบาท ภายในจังหวัดที่ขึ้นทะเบียนเท่านั้น ไม่สามารถข้ามเขตได้สำหรับทั้งสองรูปแบบสามารถคิดอัตราดอกเบี้ยได้ไม่เกิน 3% ต่อเดือน หรือ 6% ต่อปี แต่หากไม่ขึ้นทะเบียน จะสามารถเก็บดอกเบี้ยได้เพียง 1.25% ต่อเดือน หรือ 15% ต่อปีเท่านั้น หากเก็บมากกว่ากำหนดโดยไม่ขึ้นทะเบียนพิโกไฟแนนซ์ ถือมีอัตราโทษตามกฎหมายปลัดกระทรวงการคลัง กล่าวว่า ประชาชนที่ยังคงมีหนี้กับเจ้าหนี้นอกระบบ สามารถแจ้งต่อธนาคารออมสินและธนาคารเพื่อการเกษตรและสหกรณ์การเกษตรทุกสาขา หรือแจ้งโดยตรงมายังกระทรวงการคลัง เพื่อให้เจ้าหน้าที่ช่วยไกล่เกลี่ยหนี้กับนายทุน และนายทุนก็สามารถขอใบอนุญาตขึ้นทะเบียนดำเนินธุรกิจปล่อยกู้นอกระบบได้ที่ธนาคารทั้งสองแห่งด้วยเช่นกันอย่างไรก็ดี สตช.ได้กำหนดแนวทางการปฏิบัติหน้าที่ของตำรวจทั่วประเทศ บังคับใช้กฎหมายอย่างจริงจัง โดยสตช.และกระทรวงการคลังจะบูรณาการร่วมกับหน่วยงานที่เกี่ยวข้อง เพื่อขับเคลื่อนการแก้ไขปัญหาหนี้นอกระบบให้เป็นไปตามนโยบายของ พล.อ.ประยุทธ์ จันทร์โอชา นายกรัฐมนตรี อย่างมีประสิทธิภาพสูงสุด